Dr MJ du Plessis Gereformeerde Kerk Bellville Datum: 20 November 2005 (oggend)
Sing vooraf: Psalm 100:1-4
Na die wet antwoord ons met Ps. 99:4, 5
Skriflesing: Jesaja 8:23 – 9:7
Teks: Jesaja 9:7
(9:6) tot vermeerdering van die heerskappy en tot vrede sonder einde, op die troon van Dawid en oor sy koninkryk, om dit te bevestig en dit te versterk deur reg en deur geregtigheid, van nou af tot in ewigheid. Die ywer van die Here van die leërskare sal dit doen. (Jesaja 9:7 AFR53)
Die ywer van die Here sal dit doen! Dis sterk woorde wat mens meteens baie diep laat dink.
Wat beteken dit as die Here ywer?
Vir wie ywer Hy?
Wat is die gevolge daarvan as die Here ywer?
Jesaja profeteer van ’n volk wat in die donkerte van sondes vasgevang sit.
Hulle beleef baie oorlogsellendes – wat natuurlik niks anders is as hulle eie sondes wat hulle inhaal nie!
Al die dinge gebeur met hulle omdat die Here hulle straf oor hulle godsdiens wat nie meer op kerf was nie.
Tog is die straf van die Here nie liefdeloos nie. Sy absolute heiligheid vereis dat Hy alle sondes moet straf – maar sy liefde voorsien ook dat die straf op so ’n manier voltrek gaan word dat daar baie seën na vore gaan kom vir die wat Hy liefhet.
Vir ons menslike verstand is dit dinge wat nie wil rym nie, maar dit is hoe God werk met sy straf en sy genade.
In hoofstuk 8:23 maak die Here ’n tydsverskil tussen die dinge wat ons self oor ons bring en die dinge wat Hy oor ons bring:
Die Here praat van die eerste tyd – dis die tyd van allerhande ellendes.
Daarna praat Hy van die laaste tyd – dit is ’n tyd van heil wat in die toekoms lê wat Hy oor ons gaan laat aanbreek.
Dit is juis wat gemaak het dat almal wat na die profeet Jesaja gestaan en luister het, meteens die verstommende van God se genade kon hoor:
Daar waar die diepste donkerste ellendes is, daar gaan God dit oopbreek met die lig van sy verlossing soos wat die son helder opkom oor ’n stikdonker nag.
Lig is natuurlik enersyds die simbool van die hoogste vreugde en geluk!
Andersyds is dit deel van die Wese van God: God is Lig uit Lig.
Die volk wat in die donker vasgevang sit, is natuurlik ’n beeld wat wyer uitkring as net Israel – dit word uiteindelik die hele kerk (al die uitverkorenes van die Here) tydens hulle aardse bestaan.
In vers 4 is daar nog ’n treffende beeld van hoe ons is:
Ons is so vasgevang in die slawerny van die sonde dat ons vergelyk word met ’n trekdier wat ’n juk op sy nek het.
Die Here beeld dan die verlossing uit deur te sê dat Hy hierdie juk gaan breek – sodat ons meteens vry gaan wees van alle slawerny.
Daarna word duidelik gesê hoe die Here dit gaan doen:
9.4: Want elke soldateskoen wat daar wegstap met gedreun, en die kleed wat in bloed gerol is, dien tot verbranding, ’n prooi van die vuur. (Jesaja 9:5 AFR53)
Mens kom dadelik agter dat hier meer agter die woorde sit as net sommer ’n terloopse verwysing na iets wat Jesaja se hoorders geken het.
Hulle het die beeld van die soldateskoen goed geken, want hulle word juis gewaarsku teen oprukkende magte wat hulle in ballingskap gaan wegvoer omdat hulle teen die Here gesondig het.
Die beeld van die bloedbevlekte kledingstuk het hulle ook geken, want die wat op die slagveld doodgemaak is, is in bebloede klere toegerol.
In die profeet se profesie moet hulle nou hoor dat al die oorlogstoerusting – die soldatemantel en die soldateskoen – deur die Here verbrand gaan word. Die betekenis daarvan is dat al die dinge waarmee wêreldmagte oorwin en hulle wil op mense en volke afdwing, deur die Here verbreek gaan word.
Tog is hier iets meer in as net dit: Daar is ook iets profeties in van die soldateskoene wat om die kruis geknars het en van Jesus se klere wat toegerol was terwyl dit besmeer was met sy bloed.
Vir die donker magte was die oomblik van die kruisiging die hoogtepunt van oorwinning.
Maar daardie oorwinning was van baie korte duur, want net daarna staan die Here op uit die graf as die Vors van die lewe, wat lewe en oorwinning gee aan sy uitverkore volk – die mense wat hier beskryf word as die wat in die angs van die duisternis vasgevang is.
Die verlostes het dus ’n duidelik uitgespelde toekoms wat voor hulle oopgemaak word deur die Here. Die Here dui ook die oorsaak van die verlossing en die deurligte toekoms aan:
(9:5) Want ’n Kind is vir ons gebore, ’n Seun is aan ons gegee; en die heerskappy is op sy skouer, en Hy word genoem: Wonderbaar, Raadsman, Sterke God, Ewige Vader, Vredevors – (Jesaja 9:6 AFR53)
Aards gesien, hoor hulle dat daar weer ’n koning gebore gaan word. Die koning sal uit die nasate van Dawid wees.
Die profesie maak egter iets besonders duidelik: Kind is nie net gewoon menslik nie. Hy styg by die menslike verby.
Die profesie van die Here maak dit duidelik: Hy gaan die eienskappe van ’n aardse vors baie ver oorskry.
Dis juis dit was ons ook laat verstaan dat die soldatetoerusting van die vorige vers nie net op ’n gewone oorlog betrekking het nie. Dit moet betrekking hê op die gebeurtenis waar die duisternis opgeklaar geraak het – die kruisiging en alles wat daarmee saamgegaan het.
Hoe gebeur alles? Deur die ywer van die Here. Die ewige God is die Een wat alles beplan en beskik en bewerk.
Die gedeelte noem dit die ywer van die Here. Die ywer van die Here het die verlossing oor ons beskik.
Wat is die ywer van die Here? Dit is uiteindelik alles wat uitgespel word in die Name wat die Heilige Gees gee vir die Kind wat gebore gaan word.
Die ywer van die Here is die verstommende wonderbaarheid van God se onkeerbare almag.
Dit is die Raad van God – maar ook die Raad wat Hy aan ons voltrek en waarby Hy ons betrek. Dis die verlossing deur die Here Jesus Christus, maar dis ook die inwerking van God die Heilige Gees in ons.
Dis die verlossende en beskikkende krag van God.
Dit is die wese van ons ewige God en Vader.
Dit is die ewige volmaakte vrede wat God aan ons gee in sy ewige koninkryk. Dit is daardie vrede wat nooit weer tot in ewigheid versteur sal kan word nie.
Die ywer van die Here is deur die tyd aan die werk oor die wat aan die Here behoort. Lees maar net Sagaria 1:14:
Daarop sê die engel wat met my gespreek het: Roep en sê: So spreek die Here van die leërskare: Ek ywer oor Jerusalem en oor Sion met ’n groot ywer; (Sagaria 1:14 AFR53)
So behartig die Here in sy uitverkiesing die ewige beskerming van die gelowiges:
Want uit Jerusalem sal ’n oorblyfsel uitgaan en vrygeraaktes van die berg Sion. Die ywer van die Here van die leërskare sal dit doen. (2 Konings 19:31 AFR53; Jesaja 37:32 AFR53)
Natuurlik is die ywer van die Here ook sy oordeel. Daarvoor is alle mense bang, want hulle weet dat dit iets is wat ons nie sal kan hanteer nie:
Of wil ons die ywer van die Here opwek? Is ons miskien sterker as Hy? (1 Korintiërs 10:22 AFR53)
Dink ook aan die woorde van Deuteronomium 29:20
Die Here sal hom nie wil vergewe nie, maar dan sal die toorn van die Here en sy ywer teen dié man rook, en die hele vloek wat in hierdie boek geskrywe is, sal op hom rus; en die Here sal sy naam onder die hemel uitdelg.
Of Psalm 79:5:
Hoe lank, Here, sal U vir ewig toornig wees, sal u ywer brand soos ’n vuur?
Omdat ons beelddraers van die Here is, sal hierdie ywer vir die Here en alles wat vir Hom saak maak, ook by ons (moet) voorkom.
Uiteraard sal dit al die dienaars in die gemeente raak – die dominee, ouderlinge en die diakens. Dink maar net aan die woorde van Romeine 12:8:
. . . of wie vermaan, in die vermaning; wie uitdeel, in opregtheid; wie ’n voorganger is, met ywer; wie barmhartigheid bewys, met blymoedigheid.
Natuurlik sluit dit nie die gemeente uit nie. Ons gelowiges word letterlik almal hierby betrek: Romeine 12:11:
. . . wees nie traag in die ywer nie; wees vurig van gees; dien die Here;
Die woorde van Hebreërs 6:11 bevestig dieselfde saak aan ons:
Daarby is natuurlik altyd die vermaning dat ons moet weet wat ons doen as ons vir die Here ywer, want as ons nie die regte kennis het nie, kom ons by die Here in die moeilikheid. Dink maar aan die volgende twee uitsprake wat die Here laat opteken het:
2 Petrus 1:5: En juis daarom ook moet julle met aanwending van alle ywer by julle geloof voeg die deug, en by die deug die kennis,
Romeine 10:2: Want ek getuig van hulle dat hulle ’n ywer vir God het, maar sonder kennis.
Die ywer van die Here kom tot vervulling in die Here Jesus Christus en die versoening wat Hy vir ons doen. Hy maak Jesaja 9 voluit waar.
In die Here Jesus Christus versorg die Here ons.
Hy laat ons lewe.
Hy begelei ons deur die dood wanneer ons sterf.
Hy gee aan ons ’n opstanding uit die dood
So breek die ewige lig vir ons deur en skyn dit voluit oor ons deur die ywer van die Here vir ons. Nou laat dit ons met die verantwoordelikheid om as deurligte gelowiges die Here tegemoet te lewe. Dink aan die woorde wat God die Heilige Gees deur Judas laat neerskryf het.
Geliefdes, terwyl ek alle ywer aanwend om aan julle oor ons gemeenskaplike saligheid te skrywe, het ek die noodsaaklikheid gevoel om julle deur my skrywe te vermaan om kragtig te stry vir die geloof wat eenmaal aan die heiliges oorgelewer is. (Judas 1:3)
Skrifberyming 3-1:1 – 3
Datum: 20 November 2005 (oggend)